LT Europos Sąjungos oficialusis leidinys C 300/24

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį.

2009/C 300/09

Šiuo paskelbimu suteikiama teisė pareikšti prieštaravimą paraiškai pagal Tarybos reglamento (EB) Nr. 510/2006 7 straipsnį. Prieštaravimo pareiškimai Komisijai turi būti pateikti per šešis mėnesius nuo paraiškos paskelbimo.

BENDRASIS DOKUMENTAS

TARYBOS REGLAMENTAS (EB) NR. 510/2006

„FAGIOLO CANNELLINO DI ATINA“

EB Nr.: IT-PDO-0005-0681-25.02.2008

SGN ( ) SKVN ( X )

1. Pavadinimas:

„Fagiolo Cannellino di Atina“

2. Valstybė narė ar trečioji šalis:

Italija

3. Žemės ūkio ar maisto produkto aprašymas:

3.1. Produkto rūšis (žr. II priedą):

1.6 klasė. Švieži arba perdirbti vaisiai, daržovės ir grūdai.

3.2. Produkto, kuriam taikomas 1 punkte nurodytas pavadinimas, aprašymas:

SKVN „Fagiolo Cannellino di Atina“ ženklinamos pupelės išaugintos naudojant Phaseulus vulgaris vietos ekotipą Cannellino di Atina. Parduodamų „Fagiolo Cannellino di Atina“ pupelių savybės turi būti tokios:

Inkstų : ir šiek tiek elipsės formos, plokštokos; Dydis : 0,9–1,4 cm ilgio ir 0,5–0,6 cm pločio; Spalva : matinė balta; Luobelė : plona; 100 sėklų vidutinis svoris ne mažesnis : kaip 38 g, tačiau ne didesnis kaip 50 g; Žievė minkšta, : o išvirta tirpsta burnoje. Džiovintų parduodamų pupelių drėgnis : ≤ 13 %.

„Fagiolo Cannellino di Atina“ pupelių skirtingai nei kitų prieš verdant nereikia mirkyti.

3.3. Žaliava (taikoma tik perdirbtiems produktams):

—

3.4. Pašarai (taikoma tik gyvūninės kilmės produktams):

—

3.5. Specialūs gamybos veiksmai, atliktini nustatytoje geografinėje vietovėje:

Visas gamybos procesas turi vykti 4 punkte nurodytoje vietovėje.

3.6. Specialios pjaustymo, trynimo, pakavimo ir t. t. taisyklės:

SKVN „Fagiolo Cannellino di Atina“ ženklinamos pupelės pakuojamos 4 punkte nurodytoje geografinėje vietovėje. Kadangi produktas konservantais neapdorojamas, transportuojant už gamybos vietovės ribų jį gali paveikti nedideli temperatūros ir drėgmės pokyčiai, kurie gali ne tik pakenkti pupelių organoleptinėms savybėms, bet ir sudaryti straubliukams daugintis palankias sąlygas, todėl produktas nebebūtų tinkamas vartoti.

Leistina pakuotė: 250 g–5 kg maišeliai, 250 g–5 kg maišeliai, iš kurių išsiurbtas oras, 250 g–3 kg dėžutės, 250 g–3 kg dėžutės, iš kurių išsiurbtas oras. Taip supakuotas pupeles leidžiama sušaldyti.

3.7. Specialios ženklinimo etiketėmis taisyklės:

Etiketėje ant pakuotės turi būti Bendrijos grafinis simbolis, su juo susijusios įstatymais nustatytos nuorodos; spausdintinėmis aiškiomis ir įskaitomomis raidėmis privaloma užrašyti „Fagiolo Cannellino di Atina“ su santrumpa SKVN (ital. DOP). Taip pat nurodomas pupeles auginusios ir pakavusios įmonės pavadinimas ir adresas. Draudžiama įtraukti bet kokį kitą aiškiai nereglamentuotą apibūdinimą. Vis dėlto leidžiama nurodyti privačių prekių ženklų pavadinimus, tačiau su sąlyga, kad jie nebūtų giriamojo pobūdžio ir neklaidintų pirkėjų; sklypus, kuriuose šios pupelės auginamos, valdančios įmonės pavadinimą, taip pat kitas neklaidinančias Bendrijos, nacionaliniais ir regioniniais teisės aktais leidžiamas naudoti nuorodas, kurias įmanoma patikrinti. Pavadinimas „Fagiolo Cannellino di Atina“ neverčiamas. Pavadinimo „Fagiolo Cannellino di Atina“ logotipą sudaro du koncentriniai apskritimai. Vidiniame apskritime oranžiniame fone vaizduojama šviesiai geltona „Fagiolo Cannellino di Atina“ pupelė. Po pupele – iš žalių lapų, viduryje perrištų raudonu kaspinu, suformuota girlianda. Virš pupelės – iš visiškai juodų linijų sudaryta karūna, kurios vidus žalias, o išorė geltona. Virš karūnos yra Times New Roman šriftu juodomis raidėmis užrašyta santrumpa D.O.P. Tiek išorinio, tiek vidinio skritulių ribas žymi ruda linija. Tarp abiejų linijų yra visiškai juodomis raidėmis, pastorintu Times New Roman šriftu užrašyta „Fagiolo Cannellino di Atina“, o viršutinėje dalyje mėlyname fone pavaizduotos trys geltonos žvaigždės, šalia jų – Italijos trispalvė. Logotipo dydis gali būti skirtingas priklausomai nuo to, kokiam naudojimui jis skirtas.

4. Glaustas geografinės vietovės apibūdinimas:

SKVN „Fagiolo Cannellino di Atina“ gamybos vietovei priklauso šios Frozinonės provincijos komunos: Atinos komunoje esantys Settignano, Oboca, Sacco, Sabina, S. Marciano ir Case di Melfa kaimai; Villa Latina komunos Saccoccia kaimas; Picinisco komunos Di Vito ir Immoglie kaimai; Casalvieri komunos Guagno, Casal Delle Mole ir Plauto kaimai; Casalattico komunos S. Nazzario ir S. Gennaro kaimai; Gallinaro komunos Rosanisco kaimas; Nurodytai vietovei priskiriamos Melfa, Mollarino upių ir jų intakų drėkinamos žemės.

5. Ryšys su geografine vietove:

5.1. Geografinės vietovės ypatumai:

„Fagiolo Cannellino di Atina“ gamybos vietovės dirvožemiai yra holoceno epochos aliuvinės nuosėdinės kilmės. Ant žvyro arba akmeningo sluoksnio esantis podirvis yra pralaidus vandeniui. Pažymėtina, kad vietovės sandaros ir litologiniam profiliui būdingi kalvoti reljefai ir vidiniai slėniai, ugnikalnių formos, lava ir jų dariniai. Dirvožemis apibūdinamas vietos žodžiu focaleti, nes dirva yra tamsi ir turi daug mangano. Temperatūra skiriasi priklausomai nuo aukščio, tačiau retai būna žemesnė nei – 2 °C žiemą, o vasarą neviršija 25 °C. Pietų vėjai ir vietovės šiaurėje stūksantys kalnai pristabdo šaltus vėjus. Kritulių daugiausia būna rudenį ir žiemą, tačiau vasarą lyja pakankamai, todėl liepą ir rugpjūtį sausros nekyla.

5.2. Produkto ypatumai:

„Fagiolo Cannellino di Atina“ ypatybės: salsvas skonis, matinė balta spalva, tipiška inkstų forma, o ypač – ypatingas pupelių minkštumas ir burnoje tiesiog tirpstanti žievė. Be to, „Fagiolo Cannellino di Atina“ pupelių skirtingai nei kitų prieš verdant nereikia mirkyti.

5.3. Priežastinis vietovės ir produkto kokybės ar savybių (SKVN produktams) arba produkto specialios kokybės, reputacijos ar kitų savybių (SGN produktams) ryšys:

SKVN „Fagiolo Cannellino di Atina“ pupelės laikomos 4 punkte nurodytos gamybos vietovės kultūros ir tradicijų simboliu. Šis pavadinimas kildinamas iš geografinės zonos, turinčios ilgaamžes auginimo tradicijas, dėl kurių šis produktas tapo ypatingas, lengvai atpažįstamas ir nepakartojamas. „Fagiolo Cannellino di Atina“ būdingos ypatybės: saldokas skonis, matinė balta spalva, tipiška inkstų forma, o ypač – ypatingas pupelių minkštumas ir burnoje tiesiog tirpstanti žievė. Be to, „Fagiolo Cannellino di Atina“ pupelių skirtingai nei kitų prieš verdant nereikia mirkyti. Šias savybes lėmė ekotipo ypatybės bei dirvos, kurioje auginamos šios pupelės, sudėtis ir struktūra. Dirvožemis, apibūdinamas vietos žodžiu focaleto, yra tamsios spalvos, labai pralaidus vandeniui, sąnašinės kilmės ir turi daug mangano. Drėkinimui naudojamas vanduo turi labai nedaug fosforo ir azoto. Jų kiekis daug mažesnis nei leistinos normos, o tai liudija, kad jame nėra dėl žmogaus veiklos susidariusių teršalų. Tai, kad jame nemažai kalcio, turi įtakos pektinų kiekiui produkte. Be to, gamybos vietovės klimatas labai palankus „Fagiolo Cannellino di Atina“ pupelėms auginti. Šiai kultūrai būdingas pakankamai trumpas, tik vasarą vykstantis augimo ciklas. Pupelėms auginti būtina pakankamai aukšta dienos temperatūra ir gana žema nakties temperatūra. Auginimo vietovei būdingi temperatūrų skirtumai turi įtakos augalų augimui ir tuo pačiu – galutinio produkto savybėms. Nors daugiausia kritulių būna rudenį ir žiemą, tačiau jų netrūkta ir vasaros mėnesiais, taip sutrumpėja sausringi laikotarpiai, kurie galėtų kultūroms pakenkti. Siekiant kuo geresnės kokybės daugiausia įtakos turi žmogiškasis veiksnys. Daug šio regiono gyventojų „Fagiolo Cannellino di Atina“ pupeles su malonumu augina, laikydamiesi iš kartos į kartą perduodamas tradicijų ir panaudodami įgytą patirtį. Pačių gyventojų ūkyje užsiaugintos sėklos rūpestingai saugomos. Ekonomiškai silpname regione, kuriame didelė bedarbystė ir iš kurio ir toliau emigruoja daug žmonių, iš naujo atrastas „Fagiolo Cannellino di Atina“ pupelių auginimas yra nemenkas darbo vietų šaltinis. Taip pat netrūksta istorinių duomenų apie SKVN „Fagiolo Cannellino di Atina“. Yra daug liudijimų apie tai, kaip ši ankštinė daržovė tapo vietos kultūros dalimi. Nuo 1811 m. Demarco aprašė puikią „Fagiolo Cannellino di Atina“ pupelių kokybę, o Cirelli veikale „Il Regno delle due Sicilie“ pateikė labai svarbių istorinių duomenų apie 1853 m. pagamintą žemės ūkio produkciją. Juose yra informacijos, kad Atinos teritorijoje per metus užauginama 2 500tomoli (senovinis matavimo vienetas, lygus ± 40 kg) „Fagiolo Cannellino di Atina“ pupelių. „Fagiolo Cannellino di Atina“ visada buvo pagrindinis valstiečių maisto produktas. Šios pupelės būdavo verdamos tradiciniame katile, vadinamame pignata, ir pagardinamos šlakeliu alyvuogių aliejaus – tais laikais tai buvo pagrindinis jų pietų patiekalas. Iš įrašų žurnaluose matyti, kad pupelės buvo naudojamos šeimai maitinti, jomis ne tik prekiauta, taip pat jos būdavo ir dovanojamos pažįstamiems ir artimiesiems, nes dėl kokybės šios pupelės labai vertintos. Ekonominis šio produkto aspektas tai, kad „Fagiolo Cannellino di Atina“ pupelių auginimas šiame slėnyje yra viena pelningiausių veiklos rūšių, o šio produkto pavadinimas šiais laikais itin dažnai vartojamas kasdieninėje bei prekybininkų kalboje ir minimas per susitikimus bei spaudoje.

Nuoroda į paskelbtą specifikaciją:

Valdžios institucijos pradėjo nacionalinę užprotestavimo procedūrą, paskelbdamos SKVN „Fagiolo Cannellino di Atina“ pripažinimo paraišką 2007 m. rugpjūčio 10 d.Italijos Respublikos oficialiajame leidinyje Nr. 185.

Visą produkto specifikacijos tekstą galite rasti interneto svetainėje

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

arba

tiesiogiai Žemės ūkio, maisto produktų ir miškininkystės ministerijos interneto svetainės (http://www.politicheagricole.it) „Prodotti di Qualità“ (Kokybiški produktai) skyrelyje (kairėje ekrano pusėje) ir „Disciplinari di Produzione all'esame dell'UE [regolamento (CE) n. 510/2006]“ (Specifikacijos, pateiktos nagrinėti ES (Reglamentas (EB) Nr. 510/2006)).